5.000 danskere sidder lige nu fanget rundt omkring i landet, efter DSB har stoppet al togtrafik syd for Aarhus indtil i morgen tidlig.

- Vi har minimum 50 tog og 5.000 kunder siddende ude i vores tog. Og vi prøver selvsagt at finde en løsning på, hvordan vi får dem alle sammen videre, fortæller DSBs trafikinformationschef, Tony Bispeskov.

Han kalder det en helt ekstraordinær situation, som DSB aldrig har prøvet før.

Mangler busser

Tony Bispeskov indrømmer, at det kan blive svært at få alle passagerer videre til deres destination i aften, da DSB har svært ved at skaffe de busser, de har brug for til at køre folk videre.

- Og selv om vi skaffer busser nok, vil der stadig være tale om en løsning, hvor busserne kører til større stationer og ikke de stationer, som kunderne måske gerne ville til.

Nogle må overnatte i toget

Da der er tale om ekstraordinært mange mennesker, forventer Tony Bispeskov ikke, at samtlige passagerer kommer videre i aften eller nat.

- Jeg kan ikke afvise, at der kan være en situation, hvor vores kunder må overnatte et sted. Jeg kan ikke sige, hvor det skulle være, men vi arbejder med flere løsninger.

Mere kaos tirsdag

Stormen har efterladt køreledninger og træer på flere banestrækninger og DSB opfordrer kunderne til at væbne sig med tålmodighed, for trafikkaos vil forstætte i morgen tirsdag også.